RSG | Podcast , ±26 min episodes every 6 days	|
AFRIKAANS South Africa Science
Is die helder voorwerp wat tans in die weste te sien is, die aandster? Dis natuurlik nie 'n ster nie, maar die planeet Venus, wat omtrent so groot soos die aarde is. Die span verduidelik hoe mens weet dat jy na 'n ster of 'n planeet kyk. Daar is ook inligting oor die manewales van die rooi reus, Betelgeuse, wat saam met Rigel aan weerskante van die Orion-groep is, en skynbaar op die punt staan om te ontplof.
Suid-Afrika se grootste optiese teleskoop, The South African Large Telescope (SALT), moet voortdurend gediens word. Willie Koorts vertel watter herstelwerk tans gedoen word. Kobus Olckers praat oor die pole van die son en planete. En 'n luisteraar het gevra hoe ons weet wat die noord- of suidpool van die son is.
Voyager 2, wat al buite ons sonnestelsel is, het onlangs probleme ondervind. Die satelliet moes toe van die aarde af herstel word. Jy kan hoor hoe dit gedoen is, en dat dit 'n sein 34 uur neem om heen en weer deur die ruimte trek. Daar is meer inligting oor die hardste klank wat op aarde waargeneem is, en dit nie die Saturn-vuurpyle is nie. Prof. Matie Hoffman vertel van 'n studie wat daarop dui dat die sonminimum moontlik daartoe kan lei dat ons besig is om in 'n mini-ystydperk in te beweeg.
Dis nou meer as vyftig jaar gelede dat die kasule van Apollo 1 tydens 'n simulasie aan die brand geslaan het. Dr. Japie van Zyl verduidelik wat fout gegaan het, en hoe 'n gevaarlike onderneming ruimtevaart is. 'n Luisteraar het 'n vraag gevra oor die doeltreffendheid van Lithiumioon-batterye. Die span gesels oor battery-ontwikkeling in die toekoms, en dat superkapasitors die soort batterye kan vervang.
Een van die groot ruimteteleskope, die Spitzer, sal eersdaags nie meer funksioneer nie. Willie Koorts praat oor die belangrike werk wat die teleskoop gedoen het. Dit is 'n teleskoop wat in die infrarooibandwydte werk. Daar is ook inligting oor 'n reuse radioteleskoop wat in Sjina in bedryf gestel is. Die Fast-teleskoop is heelwat groter as sy eweknie in Arecibo, Puerto Rico. Daar word ook gepraat oor nuwe batterytegnologie.
As jy in die veld loop en jy sien 'n besondere klip of rots, hoe sal jy weet of dit 'n meteoriet is of nie? In vanaand se aflewering van Sterre en Planete is daar meer inligting. Die span praat ook oor 'n lig-aangedrewe seil wat in die ruimte gebruik kan word. Ruimtewetenskaplikes is steeds besig om aan planne te dink om ruimte-rommel te beveg en ESA gaan 'n tuig opstuur om te eksperimenteer met hoe die rommel gevang kan word.
Wat sou met ons gebeur indien ons son 'n supernova sou word? Die span gesels ook oor die nuwe Starlink-satelliete wat deur Space X gelanseer is. Kobus Olckers beantwoord 'n luisteraarsvraag oor of daar 'n korrelasie tussen sonvlekke en die groei van gewasse kan wees. En die ruimtevaarder, Chris Hadfield, bespreek die vraag of die mens swaartekrag kan beheer.
Een van die groot sterre in die ruimte, Betelgeuse, toon eienaardige gedrag. Daar word bespiegel dat dit dalk die begin van 'n supernova-ontploffing kan wees. Dr. Japie van Zyl van Hydrosat praat oor die moontlikheid dat iets soos 'n ruimtetuig teen die Internasionale Ruimtestasie kan bots, en wat die gevolge sou wees. Daar is ook inligting oor die maan wat blykbaar vroeër in sy bestaan nader aan die aarde was as wat dit nou is. 'n Luisteraar wil weet of die nader afstand van die maan nie 'n effek op die aarde se oseaangetye sou hê nie.
Wat beteken 'n suksesvolle mislukking? Dit is terminologie wat dikwels gebruik word as 'n ruimtesending om die een of ander rede misluk. Die span praat oor die Boeing Starliner wat nie daarin kon slaag om by sy doelwit, die Internasionale Ruimtestasie, uit te kom nie. President Trump het ook onlangs bekend gemaak dat 'n ruimteweermag in die lewe geroep is om moontlike agressie uit die ruimte hok te slaan.
Waarom is dit nodig om in die Internasionale Ruimtestasie te oefen, veral as mens dink dat daar geen swaartekrag is om jou moeg te maak nie? Ruimtevaarder Chris Hadfield verduidelik. Daar is ook 'n vraag oor waarom die maan soveel meer kraters het as die aarde. Die maan se afstand van die aarde af, en die uitwerking van die maan se swaartekrag op oseane word ook bespreek.
Heelwat mense het onlangs die Starlink-satelliete gesien, wat pas in die ruimte geplaas is. Die span vertel meer van die SpaceX-projek. Een van die bekende ruimtevaarders, Chris Hadfield, praat ook oor wat met die menslike liggaam sal gebeur as dit aan die buitenste ruim blootgestel word. En die Sjinese het 'n radio-antenna aan die agterkant van die maan ontplooi om as herleistasie te dien.
21 Feb Nal'ibali
24 Feb Spektrum
21 Feb Middagvervolgverhaal